AlexejDobrolubov/national_council_slovak_2010 huggingface dataset:
90. schôdza NR SR - 8.deň - A. dopoludnia
Dátum: 2023-05-12
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

24. Ďakujem pekne, Marián, za objasnenie, že čo v tomto návrhu je. Chcem ťa len poopraviť alebo skôr doplniť v jednej veci. Ty si v jednej vete použil kryptomeny, povedal si dôchodky a povedal si dlhodobé investičné sporenie. Tuto len chcem upozorniť, lebo som to aj dostal ako jednu z pripomienok, alebo teda nieže pripomienok, z otázok, a myslím, že aj pred tými šiestimi mesiacmi, keď to tu bolo prvýkrát, tak to tu vzniklo, že prečo chceme, aby ľudia investovali dôchodky do kryptomien. Tak to neni pravda, to je hoax. Toto nemá nič s investovaním, teda my nenavrhujeme (povedané so smiechom), aby sa dôchodkové sporenia, aby obsahovali kryptomeny. My riešime len kryptomeny osobitne a potom riešime osobitne investovanie, respektíve zdaňovanie cenných papierov a dlhodobé investičné sporenie, jeho nastavenie, a keďže sú to príbuzné témy, tak sa to ocitlo v jednom návrhu. Napríklad v II. pilieri, tak do čoho môžte investovať, tak to je napísané v zákone o starobnom dôchodkovom sporení. A je tam presne úplne napísané, do čoho môžete investovať, a tam nie sú kryptomeny. A my toto nijako nemeníme. Rovnako my, neni pravda, čo tu spomenul teraz pán poslanec Taraba, že my ideme že tlačiť ľudí do toho, aby investovali do kryptomien. No pravda je taká, že oni už investujú do tých kryptomien aj bez toho, aby existoval nejaký zákon, a to, že sa len tie zisky budú zdaňovať nejak rozumnejšie, tak my ich tým nijako nepodnecujeme, aby do toho investovali viac. My nedávame nejaké príspevky alebo nejaké špeciálne daňové úľavy na investovanie do kryptomien, my len dávame to zdaňovanie na prijateľnú úroveň v porovnaní so zahraničím a v porovnaní s inými finančnými nástrojmi. To je celé.
90. schôdza NR SR - 8.deň - A. dopoludnia
Dátum: 2023-05-12
Poslanec: Cmorej, Peter (SaS)
Druh vystúpenia: Vystúpenie v rozprave

16. Ďakujem pekne za slovo. Ide o zákon, ktorý zlepšuje zdaňovanie kryptomien a investícií. Je to téma, o ktorej by som vedel hovoriť veľmi dlho, ale teda vzhľadom na to, že som bol aj poprosený, aby to išlo dneska svižne, keďže včera sme si vypočuli tri hodiny o telesnej výchove od samých podporovateľov, tak ja teda sa obmedzím iba na tie základné informácie. Ale, samozrejme, ak by mal niekto otázky k tomuto návrhu, rád odpoviem či už v rozprave, alebo aj osobne. Aj čo som sa rozprával, tak niekedy taký rezervovaný postoj vyplýval skôr z toho, že ľudia si veľmi nevedeli predstaviť, o čo konkrétne v tomto návrhu ide. Kryptoaktíva dnes zdaňujeme najhoršie v Európe. To daňové zaťaženie je od 33 do 39 % podľa toho, či spadáte do klasickej dane z príjmu, tých 19 %, alebo do tej tzv. milionárskej dane. A pre investície máme tri daňové režimy. Výsledkom je, že krypto tu skoro nikto nezdaňuje a kapitál a šikovní ľudia nám utekajú do zahraničia. Vo výške finančného majetku sme najhorší v Európe. O poslednú priečku sa pravidelne bijeme s Bulharskom a toto bude mať ďalekosiahle následky v budúcnosti, nakoľko náš dôchodkový systém je neudržateľný a naši občania sa nebudú mať v budúcnosti o čo oprieť. Plus keď máte tri daňové režimy, tak výsledkom je, že sa v tom, s prepáčením, ako divá sviňa, že sa v tom, s prepáčením, nikto nevyzná a aj z toho potom vyplývajú daňové úniky, lebo ľudia nevedia, ako majú vlastne svoje investície zdaňovať. Aby som to pripodobnil, tak rôzne zdaňovanie podobných typov investícií, to je také niečo ako keby inú daň z príjmu platil mäsiar, inú obuvník a inú automechanik. Od tohto návrhu si teda sľubujeme jednak podnet na budovanie úspor, na budovanie majetku občanov, ale aj jednoduchšiu a pre občanov prehľadnejšiu legislatívu a zároveň, že sa ako Slovensko prihlásime k tomu, že máme záujem o tritisícmiliardové odvetvie, ktorým krypto odvetvie teraz je, a teraz z toho máme jedno veľké nič. Ak by som to mal ešte raz pripodobniť, tak Boris Kollár tu pred pár dňami pri hlasovaní povedal k novele zákona o CFC pravidlách, že toto je zákon, aby nám firmy a kapitál neutekali do zahraničia, tak toto je presne taký istý zákon. Predkladáme ho presne preto, aby nám kapitál, firmy a dane neutekali do zahraničia. A dôvod, prečo sa tak deje, je, že naša legislatíva, teda v tom krypte je ten dôvod taký, že naša legislatíva je kryptom nepobozkaná a jediné, čo nájdete v legislatíve, je, že existuje nejaká virtuálna mena, čo ani neni právny názov a, lebo to nezahŕňa množstvo kryptoaktív, a že existuje nejaká ťažba a že má sa to nejako zdaňovať. Ale nič iné o krypte v legislatíve neni a my by sme to radi napravili. Toľko na úvodné slovo. Ja sa potom prihlásim do rozpravy, ale najprv by som rád dal priestor písomne prihláseným. Ďakujem.
90. schôdza NR SR - 7.deň - B. popoludní
Dátum: 2023-05-11
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

216. Tak keďže nechcem to tu predlžovať, tak sa chcem len poďakovať za túto iniciatívu. Častokrát nám píšu, že my nie sme tá solidárna strana a nemyslíme na ľudí, tak a my teda opakovane dokazujeme, že my sme tá solidárna strana a presne toto je jeden z dôkazov, že myslíme na tých najslabších.
90. schôdza NR SR - 7.deň - B. popoludní
Dátum: 2023-05-11
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

98. My sme sa tu už s kolegom Mariánom smiali, že ako partia podporovateľov návrhu dokáže bez jediného kritika, dokáže natiahnuť diskusiu na hodinu a pol, tak ja teda ďakujem za vystúpenie, ktoré bolo kritické a, alebo teda ktoré nebolo z tohto tábora podporovateľov, som to až ani nečakal, spozornel som až, až na konci. A ešte len pre Jožka, tak aby si, Jožko, vedel, tak ja pôjdem dneska domov na bicykli a chodím ešte aj pravidelne plávať. Takže ten šport mi neni až taký cudzí.
16. schôdza NR SR - 6.deň - B. popoludní
Dátum: 2020-11-03
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

242. Ďakujem pekne za slovo, pán predsedajúci. Ja by som sa chcela v prvom rade poďakovať všetkým mojim kolegom za ich stanoviská. Sú to stanoviská ľudí, ktorí pracujú v praxi, v miestnej alebo územnej samospráve, ktorí prichádzajú do kontaktu s hlavnými kontrolórmi, takisto aj v našom meste máme hlavného kontrolóra. Musím povedať, že ešte ani raz sa nestalo, že by slovo hlavnému kontrolórovi, ak oňho požiadal, nebolo mestským zastupiteľstvom udelené a verím, že aj samosprávy, ktoré reprezentujú moji kolegovia, či už sú to starostovia, primátori, primátorky alebo poslanci, postupujú rovnako. Pretože mestská samospráva je o ľuďoch, stojí veľmi blízko svojim občanom, každý občan, ktorý má akýkoľvek problém, klope na dvere mestskej samosprávy a ja práve mestské samosprávy v tejto situácii by som chcela veľmi, veľmi podporiť, chcela by som ich požiadať, že tak ako reprezentatívne spolupracovali na plošnom testovaní na jeho, v jeho prvej časti, aby tak urobili aj v jeho druhej časti, pretože sme to práve my, ktorí si musíme vzájomne pomáhať. Čo sa týka kolegov, ktorí hovorili o komplexnosti zákona, súhlasím s nimi a hovorím, že vlastne mali by sme pozvať k diskusii o tomto zákone všetkých zainteresovaných. Všetky zložky, či je to ZMOS, ZOMOS, či je to Únia miest Slovenska, či sú to poslanci, jednoducho ľudia, ktorí tejto téme rozumejú, aby sme sa na konci mohli potešiť z nejakého spoločného konsenzu, ktorý bude pozitívnym nielen pre samotné samosprávy, ale aj pre ľudí, pretože práve pre ľudí sme tu aj my. Ďakujem pekne za slovo. (Potlesk.)
16. schôdza NR SR - 6.deň - B. popoludní
Dátum: 2020-11-03
Poslanec: Brisudová, Martina (OĽANO)
Druh vystúpenia: Vystúpenie v rozprave

224. Ďakujem pekne za slovo. Vážený pán predsedajúci, vážené pani poslankyne, vážení páni poslanci, Výbor Národnej rady pre verejnú správu a regionálny rozvoj ako gestorský výbor k návrhu poslanca Národnej rady Slovenskej republiky Juraja Gyimesiho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a ktorým sa mení a dopĺňa zákon č. 302/2001 Z. z. o samospráve vyšších územných celkov a samosprávnych krajoch v znení neskorších predpisov, tlač 218, podáva Národnej rady v súlade s § 79 ods. 1 zákona Národnej rady č. 350/1996 Z. z. o rokovacom poriadku Národnej rady spoločnú správu výborov Národnej rady. Národná rada uznesením č. 281 z 22. septembra 2020 pridelila návrh zákona na prerokovanie týmto výborom: ústavnoprávnemu výboru a výboru pre verejnú správu a regionálny rozvoj. Výbory prerokovali predmetný návrh zákona a v lehote určenej uznesením Národnej rady. Výbory Národnej rady, ktorým bol návrh zákona pridelený, zaujali k nemu nasledujúce stanoviská: Ústavnoprávny výbor uznesením č. 119 zo 14. októbra 2020 s návrhom zákona súhlasil a odporučil ho Národnej rade Slovenskej republiky schváliť. Výbor pre verejnú správu a regionálny rozvoj uznesením č. 43 z 20. októbra 2020 s návrhom zákona súhlasil a odporučil ho Národnej rade Slovenskej republiky schváliť s pozmeňujúci a doplňujúcimi návrhmi. Z uznesení výborov Národnej rady Slovenskej republiky uvedených pod bodom III spoločnej správy vyplynuli dva pozmeňujúce a doplňujúce návrhy. Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe, hlasovať takto: hlasovať spoločne o bodoch 1 a 2 zo spoločnej správy s odporúčaním gestorského výboru schváliť. Gestorský výbor na základe stanovísk výborov odporúča Národnej rade predmetný návrh zákona schváliť v znení schválených pozmeňujúcich a doplňujúcich návrhov uvedených v spoločnej správe. Spoločná správa výborov bola schválená uznesením gestorského výboru č. 44 z 20. októbra 2020. Týmto uznesením ma výbor zároveň poveril ako spoločnú spravodajkyňu, aby som na schôdzi Národnej rady pri rokovaní o predmetnom návrhu zákona predkladala návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady v znení neskorších predpisov. Vážený pán predsedajúci, otvorte, prosím, rozpravu, do ktorej sa tiež hlásim.
12. schôdza NR SR - 5.deň - B. popoludní
Dátum: 2020-09-23
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

4. Ďakujem pekne za slovo. Ja si myslím, že riešenie regionálnych rozdielov je téma, pre ktorú mnohí z nás sedia v tomto parlamente. Táto téma by mala byť riešená komplexne a mala by mať určite jasné pravidlá, mala by spájať opozíciu a koalíciu, pretože na jej konci sú očakávania ľudí z menej rozvinutých regiónov, ktorí sú postihnutí veľkou mierou vysťahovalectva a aj chudoby. Ak si však v súčasnosti máme naliať aj čistého vína, je potrebné dodať, že za posledné obdobie vlády SMER-u a Slovenskej národnej strany sa regionálne rozdiely nestierali, ale, naopak, sa prehlbovali. Do okresov v rámci výjazdových zasadnutí vlády prúdil jeden milión eur, ktorý sa prerozdeľoval väčšinou systémom "našim ľuďom". V menej rozvinutých regiónoch sme boli svedkami toho, že sa otvárali multifunkčné ihriská. Ale reálne to, čo chýba menej rozvinutým regiónom, sú cesty, vodovody, kanalizácia, investori. A to, že majú nedostatok investorov, sa prejavuje aj nedostatkom pracovných príležitostí a zložitými životnými podmienkami. Som presvedčená o tom, že tieto regióny najlepšie poznajú ľudia, ktorí v týchto regiónoch žijú, a že súčasná vládna koalícia je znamením toho, že pri problematike menej rozvinutých regiónov začne používať zdravý sedliacky rozum a postupne budeme spoločne v tejto snemovni naprávať chyby, ktoré sa stali v minulosti. Ďakujem pekne za slovo.
10. schôdza NR SR - 1.deň - B. popoludní
Dátum: 2020-07-23
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

172. Ďakujem pekne za slovo. Vážené kolegyne, kolegovia, dnes tu už pridlho rečníme, a pritom máme pred sebou dôležité výzvy, ktoré súvisia, tak ako povedal pán minister financií, s riešením dopadov koronakrízy. Ľudia už nechcú tunelovanie zo strany bývalej vládnej garnitúry SMER-u či SNS. A neprajú si ani zametať kauzy pod koberec a ani rozkrádať eurofondy. Chcú úplne normálny život v spravodlivej krajine. Chcú pracovať a uživiť svoje rodiny, chcú mať dôchodky a tešiť sa zo zaslúženej staroby. Riešme preto reálne problémy Slovenska. Problémy tých, ktorí nám dali mandát sedieť v tomto parlamente. Nehrajte to už, páni zo SMER-u, na falošnú morálku a spravodlivosť, pretože v období vášho pôsobenia bolo dosť, ale nespravodlivosti. A mnohí by o tom vedeli hovoriť. Hlavne tí, ktorí nás teraz sledujú cez televízne obrazovky. Návrh na odvolanie predsedu vlády dali strany, ktoré sú ukážkovým príkladom tých, ktorí dôveru občanov stratili. Po takejto ceste by sme my už Slovensko nikdy viesť nechceli. Naším cieľom je Slovensko, ale bez korupcie a korupčných káuz. Ďakujem pekne za slovo. (Potlesk.)
9. schôdza NR SR - 6.deň - B. popoludní
Dátum: 2020-07-15
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

158. Ďakujem pekne za slovo. Myslím, že sa všetci, ktorí tu sedíme, zhodneme na tom, že jednou zo záruk dôveryhodnejšej prokuratúry je aj osobnosť generálneho prokurátora. Práve preto som presvedčená, že by mal spĺňať vysoké štandardy profesionality, odbornosti, ale aj morálky a nezávislosti s úplne jasnou víziou smerovania prokuratúry. A, samozrejme, že generálny prokurátor by mal tvrdo zasiahnuť proti korupcii, ktorá sa v predchádzajúcich volebných obdobiach veľmi silno zakorenila v našej spoločnosti. Chceme dosiahnuť ciele, ktoré boli stanovené v programovom vyhlásení vlády, preto potrebujeme určite veľmi jasne definovať požiadavky na funkciu generálneho prokurátora a upraviť aj jeho voľbu tu verejne v Národnej rade, preto za relevantné treba považovať najmä sprístupnenie tejto funkcie pre neprokurátorov, ale aj zverejnenie žiadosti kandidátov na zaradenie do výberového konania, ich životopisov či motivačných listov, alebo aj uvedenie zoznamu blízkych osôb, ktorí pracujú na prokuratúre, a dôvodné je možno zvážiť aj doplnenie právnej úpravy na kontrolu osobnostného profilu týchto kandidátov. Požiadavky na generálneho prokurátora je podľa môjho názoru potrebné sprísniť a upraviť tak, aby generálny prokurátor bol zárukou spravodlivejšieho Slovenska, a určite je pre nás dôležité, aby aj prokuratúra bola dôveryhodnejšou inštitúciou pre ľudí. Ďakujem pekne za slovo.
9. schôdza NR SR - 6.deň - B. popoludní
Dátum: 2020-07-15
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

53. Ďakujem pekne za slovo. V hnutí OĽANO sú prezentované konzervatívnejšie i liberálnejšie názory na tému umelého prerušenia tehotenstva. Ochrana života je prioritná aj pre nás liberálnejších poslancov OĽANO, no na druhej strane stojí právo na rozhodnutie ženy. Preto si myslím, že nie je správne zasahovať do intímnych rozhodnutí partnerov, ale skvalitňujme gynekologickú starostlivosť o ženy, zaveďme do škôl sexuálnu výboru alebo výchovu k manželstvu, materstvu a rodičovstvu a nechajme právo rozhodnúť sa a niesť za toto rozhodnutie zodpovednosť na žene, resp. na oboch partneroch. Verím, že mladí ľudia tak lepšie pochopia v živote svoju zodpovednosť a budú ro..., budú rozumieť tomu, čo narodenie dieťaťa v živote ženy alebo partnerov znamená. Je našou povinnosťou vytvárať kvalitné životné podmienky pre ľudí žijúcich na Slovensku, ale nemôžme takýmto tvrdým spôsobom zasahovať do základných práv a slobôd žien, preto súhlasím s vami, pán poslanec Viskupič. Ďakujem pekne za slovo.
9. schôdza NR SR - 4.deň - A. dopoludnia
Dátum: 2020-07-10
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

20. Ďakujem pekne za slovo. Musím povedať, že pán Kuffa bol skutočne veľmi emocionálny vo svojom vystúpení. Ja si však myslím, že princíp, ktorý zakotvuje právo žien na kontrolu tehotenstva, by mal zostať právom každej ženy a jej osobným rozhodnutím. Myslím si, že to rozhodnutie ženy je veľmi zložité. Ide tam o zváženie jej komplikovanej životnej situácie. Ale hlavne je to rozhodnutie veľmi intímne, do ktorého každý externý zásah sa vníma veľmi citlivo. Tehotná žena aj dnes má možnosť poradiť sa s lekármi, so svojimi blízkymi, ak to považuje za dôležité. Viem, že jej rozhodnutie sa určite nerodí ľahko a už vôbec nie zo dňa na deň. Aj preto v tejto súvislosti odporúčam snažiť sa o predchádzanie interrupcií preventívne, napríklad aj skvalitnením výchovno-vzdelávacieho procesu na školách, zintenzívnením gynekologickej starostlivosti o takéto ženy aj finančnou podporou matiek, ktoré sa nachádzajú v zložitej životnej situácii a rozhodnú sa dieťa si nechať. Som presvedčená o tom, že povinnosťou každého demokratického štátu je vytvárať kvalitné životné podmienky a určite nezasahovať do základných práv a slobôd žien. Ďakujem pekne za slovo.
9. schôdza NR SR - 2.deň - B. popoludní
Dátum: 2020-07-08
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

46. Ďakujem. Chcela by som zareagovať na pána europoslanca Polláka, ktorý sa vyjadril k problematike menej rozvinutých regiónov. Som presvedčená, že máme jedinečnú príležitosť stierať regionálne rozdiely, ktoré sú v skutočnosti naozaj priepastné, či už ide o vysokú mieru evidovanej nezamestnanosti, alebo nedostatočnú infraštruktúru, či nedostatok investorov a nízku vzdelanostnú úroveň. Chcem sa teda opýtať, ako reálne vidí vytvorenie funkčných mechanizmov, ktoré by pomohli najchudobnejším slovenským regiónom, teda reálnu príležitosť využiť európske zdroje v prospech ľudí, ako je zvyšovanie ich životnej úrovne, konkurencieschopnosti týchto menej rozvinutých regiónov, ktoré určite majú čo ponúknuť Európskemu spoločenstvu. A ide napríklad aj o to, že či tieto regióny majú dostatočný potenciál vytvoriť projekty, pretože sú charakteristické vysťahovalectvom a znižovaním vzdelanostného potenciálu obyvateľstva, ktorý tu žije. Ďakujem pekne.
7. schôdza NR SR - 4.deň - A. dopoludnia
Dátum: 2020-05-15
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

47. Ďakujem pekne za slovo. Spomínam si, že ambíciou vzniku úradu detského ombudsmana v roku 2015 bolo aj to, aby sme sa vyhli takým tragickým prípadom, ako bol už dávnejšie medializovaný prípad utýranej Lucky. Mnohí z nás si vtedy predstavovali, že na pozícii ochrancu práv detí bude človek s vysokými odbornými a morálnymi kvalitami, empatický, ktorý bude mať v prvom rade na srdci dodržiavanie práv dieťaťa. Napokon sa ňou stala pani Tomanová, ktorá krátko po zvolení povedala, že si dá záležať na tom, aby bol na prvom mieste vypočutý hlas detí. Avšak každú z jej predkladaných správ podrobujú poslanci v parlamente kritike, napríklad v súvislosti s nahrávkami a odporúčaním na advokáta, o ktorých pred chvíľou detailne informoval pán poslanec Dostál, alebo kontaktmi pani ombudsmanky na Ústavný súd či medializovanou kauzou "Čistý deň" a ďalšími. Tieto, ale aj ostatné prípady naznačujú, že dôvera v tento úrad je silne naštrbená a ja začínam pochybovať o tom, či činnosť v prospech detí v našej spoločnosti je v rukách tej správnej osoby. Ďakujem pekne.
6. schôdza NR SR - 6.deň - B. popoludní
Dátum: 2020-04-29
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

108. Ďakujem pekne za slovo. Mnoho kritiky sme si, pán poslanec, vypočuli od vás k programovému vyhláseniu vlády. Rozumiem tomu, že ste z neho sklamaný, aj tomu, že mu nie ste naklonený, pretože tento dokument má ambíciu bojovať proti korupcii aj obnoviť dôveru ľudí v právny štát a v spravodlivú justíciu či minimalizovať regionálne rozdiely. Má ambíciu zlepšiť starostlivosť o zdravie ľudí aj zvýšiť vzdelanostnú a životnú úroveň na Slovensku, a čo je najdôležitejšie, plánujeme efektívne nakladať s verejnými financiami. Jednoducho zlepšiť život ľudí v našej krajine. Programové vyhlásenie vlády avizuje verejnosti, že súčasná vláda koná a bude konať čestne a prinášať do politiky korektnú politickú kultúru. Mnohí poslanci, ktorí sedia v tejto sále, ale aj mnoho ľudí na Slovensku si užilo nespravodlivosť zo strany predchádzajúcej vládnej moci a želali si zmenu. Tou deklarovanou zmenou je aj zastúpenie poslancov v tomto parlamente a rovnako aj predkladané programové vyhlásenie vlády, ktoré, ako iste viete, ja podporím. Ďakujem pekne za slovo.
6. schôdza NR SR - 5.deň - B. popoludní
Dátum: 2020-04-28
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

143. Ďakujem pekne za slovo. Som rada, že v tomto parlamente majú svojich zástupcov aj menej rozvinuté regióny, ktoré môžu hovoriť prostredníctvom nich z praxe o ich doterajšom veľmi nesystémovom rozvoji. Súhlasím s pani poslankyňou, že tieto regióny potrebujú dobudovanie diaľnic a rýchlostných ciest, potrebujú dobudovať infraštruktúru, pritiahnuť do týchto regiónov strategických investorov a následne aj znižovať mieru evidovanej nezamestnanosti. Musím povedať, že pochádzam z takéhoto regiónu a v týchto regiónoch sa veľmi ťažko žije. Preto som znepokojená, že ešte aj v tomto období sme svedkami, že niektoré výbory pre rozvoj menej rozvinutých okresov na čele s nekompetentnými prednostami okresných úradov rozdeľujú posledné finančné prostriedky osvedčeným receptom - iba „našim ľuďom“. V tomto parlamente už vystúpili viacerí poslanci k téme regionálneho rozvoja. Osobne si pamätám, že v predchádzajúcom volebnom období neboli niektorí primátori a starostovia pozvaní ani na výjazdové zasadnutia vlády, spomeniem okolité mestá a obce: Hnúšťu, Tisovec, Rimavskú Sobotu, Sušany a Hrnčiarske Zalužany. V našom okrese tiež nebola možnosť zo strany mestskej samosprávy ani predložiť žiadosť o prerozdeľovanie finančného príspevku a pozvanie na výjazdové zasadnutie vlády prišlo pre mňa až v poslednej chvíli, keď už sa dotazovali novinári. Mrzí ma to o to viac, že práve samosprávy sú najbližšie k občanom. V aktuálnom programovom vyhlásení vlády chcem preto oceniť, že mnohým menej rozvinutým regiónom veľmi prospeje vytvorenie informatívno-poradenských centier na prípravu projektov, ktoré im budú efektívne pomáhať. Preto ma teší, že v programovom vyhlásení vlády je aj časť o efektívnom a transparentnom využívaní fondov s ambíciou... (Prerušenie vystúpenia časomerom.)
6. schôdza NR SR - 5.deň - A. dopoludnia
Dátum: 2020-04-28
Poslanec: Brisudová, Martina (OĽANO)
Druh vystúpenia: Vystúpenie s faktickou poznámkou

14. Ďakujem pekne za slovo, pán predsedajúci. Milé kolegyne, kolegovia, táto téma je naozaj veľmi obšírna, ktorú otvoril pán Szőllős, ale veľmi úzko súvisí aj s výraznými regionálnymi rozdielmi, ktoré v súčasnosti na Slovensku panujú. V tejto súvislosti je evidentné, že najrozvinutejšou oblasťou Slovenska je Bratislavský kraj, zatiaľ čo ostatné regióny, predovšetkým na juhu Slovenska a na jeho východe, zaostávajú. Tiež pochádzam z malého okresu a viem, aká je tam aktuálne situácia, a viem aj, akým spôsobom boli tieto príspevky pre malé okresy prerozdeľované. Som presvedčená o tom, že regionálne príspevky, ktoré vlastne prúdili do jednotlivých regiónov Slovenska, sa dostávali predovšetkým tým, ktorí nosili to správne politické tričko. Tie menej rozvinuté okresy, v ktorých boli starostovia a primátori nezávislí alebo boli pravicovo orientovaní, boli celé roky v karanténe a finančné prostriedky nedostávali, a ak, tak len v obmedzenom množstve. Som presvedčená o tom, že svoj podiel na tom malo aj ministerstvo vnútra, aj, teda aj vtedajší podpredseda vlády pre investície a informatizáciu, ale súčasne aj niektorí prednostovia okresných úradov, ktorí spolu s výbormi pre rozvoj okresov aktívne odporúčali zamietať projekty, ktoré im nevyhovovali z pohľadu politickej orientácie ich predkladateľov. Pre rozvoj Slovenska je preto určite dôležité, aby finančné prostriedky, ktoré sú určené na rozvoj okresov a regiónov, boli v čase tejto vlády a tejto Národnej rady naozaj rozdelené veľmi efektívne, a hlavne aby sme v súčasnom období pod gesciou plánovaného ministerstva investícií regionálneho rozvoja a info..., a informatizácie, ako aj pod gesciou ministerstva vnútra dokázali pružne reagovať na potreby našich regiónov a realizovať reformu... (Prerušenie vystúpenia časomerom.)